Desember | 2017 | rondomtaliedraai
Posted on Desember 31, 2017 by rondomtaliedraai
Miskien het jy nog 'n geldjie oor aan die einde van die jaar vir 'n spesiale kopie. Ek wil graag een en almal bedank vir julle ondersteuning deur die jaar. Ek weet ek is nou nie regtig 'n skrywer nie, maar jy maak die soek na foto's en kopies 'n plesier en jy kikker dus elke week my lewe op. Baie dankie dat ek jou kan ken… jy maak my lewe spesiaal.
Ek hoop jy het 'n opwindende 2018 met sakke vol geld om die Sondag Kopies te ondersteun.
Posted on Desember 29, 2017 by rondomtaliedraai
Hier staan ons aan die einde van die jaar. Dis asof 2017 verby gesnel het teen 'n ongelooflike spoed. Hier op die Landgoed is dit heerlik stil … nee ek jok hulle het nog elke week die gras gesny, maar die bouers is weg en daar is die salige stilte.
Dankie vir die inloer/deelneem. Dis altyd lekker om jou te sien. Ek hoop jy het 'n heerlike naweek.
Posted on Desember 26, 2017 by rondomtaliedraai
Hierdie tyd van die jaar so na Kersfees kan mens soms bietjie uitrafel. Jy weet jy het te veel geëet en te veel van 'n goeie ding is ook nie goed nie. Dis dalk tyd op bietjie te glimlag? Ek hoop die laat jou bietjie beter voel:
Ek soek 'n boetie vir Kersfees
Gatiep sit oppie couch en kyk 'n video. Skielik skrie hy vir die ou innie video: "Moenie innie kerk gan nie, moenie in gan nie, djy gan spyt wies!!!!"
Sy vrou stap in en vra vir hom:"Wat kyk djy?"
"Ons Trouvideo", reply hy.
Jors het etlike jare in graad nege deurgebring. Selfs wiskundige geletterdheid het hom onder gekry sy hele skoolloopbaan.
Die dag toe sy voormalige skoolhoof hom raakloop in Kaapstad het hy nie juis goeie nuus verwag nie. Jors was egter uitgevat in die jongste Italiaanse modes.
"Liewe land Jors," merk die skoolhoof op, "jy het goeie opgang gemaak in die lewe. Hoe het jy dit reggekry."
"Wel, meneer, ek is 'n senior bestuurder onder die adjunkminister in die Departement van Finansies. Daar's mos klomp mense weg nou. Ek moes 'n toets skryf vir die pos, nogal somme doen."
"Sjoe! Soos watter tipe somme?"
"Hulle het gevra wat is ses maal vier. Toe sê ek 23."
"Jors, die regte antwoord is 24?"
"Ja, meneer, maar my antwoord was die naaste."
Posted on Desember 24, 2017 by rondomtaliedraai
Dis heerlik stil en rustig hier op die Landgoed. Inwoners kuier by kinders en die wat hier is, hou hulleself besig. Ek verneem dat die paaie gister baie besig was en glo dat die winkels ook moet uitpak om by te bly, want mense koop mos asof more die oordeelsdag is en die winkels nooit weer gaan 'oopmaak' nie.
Ek is seker jou Kersinkopies is klaar gedoen en daarop sit ek 'n paar goedjies op vir die onverwagse besoeker of dat jy ten minste sal glimlag. Ek hoop jy het die Allermooiste Feestyd.
Posted on Desember 17, 2017 by rondomtaliedraai
Ek is seker baie van julle het nou nie meer baie geld oor vir kopies nie, tog kan jy maar sommer met die oë koop en dan in gedagte hou vir volgende jaar.
As jy darem ook net glimlag, het ek beslis in my doel geslaag.
Posted on Desember 15, 2017 by rondomtaliedraai
Sjoe, die weer is darem snaaks die jaar. Mens kry hier in die Bosveld maklik 4 seisoene op een dag. Die temperatuur wissel van die vroeg twintigs tot in die dertigs. Nie dat ek nou regtig kla nie want ten minste kry ons reën. Ons hoop maar dat die droë provinsies se posisie ook sal verbeter.
Dankie vir die inloer/deelneem. As jy op die pad is, veilig reis – hou tog maar op om op die tannie met die Toyota te ry. Jy sal tog nie gouer by jou bestemming kom nie. Hoop jy het 'n lekker naweek en in my huiswerker se woorde : "Lekker Dingaan"
Posted on Desember 8, 2017 by rondomtaliedraai
Eish, ek weet ek is nou nie die skerpste potlood in die boks nie, maar hierdie Beter Afrikaans kry my die afgelope twee weke onder. Dit is nou regtig nie goed vir my ego om onder die gemiddeld te wees nie. Dalk moet ek na die makliker vlak toe skuif?
Dankie vir die inloer/deelneem. Elke naweek kikker jy my lewe op met jou kommentaar.
Posted on Desember 3, 2017 by rondomtaliedraai
Die tyd van die jaar word daar baie gepraat oor vrede, rus, vakansie en allerhande vreugdevolle goed, maar dit werk tog gewoonlik nie heeltemal so uit nie. Jy stres en bekommer, gee te veel geld uit en van die rus en vrede is daar gewoonlik nie baie sprake nie. Elke jaar besluit jy dit gaan anders wees en tog draai dit anders uit. Daarom is my wense vir jou dat jy sal vasbyt – dit sal ook verby gaan.